དེ་བཞིན་སྤྱི་ལོའི་སྔོན་གྱི་ལོ་ཆིག་སྟོང་དགུ་བརྒྱའི་ཡས་མས་སུ་སྟོན་པ་གཤེན་རབ་མི་བོ་ཆེས་གདོད་མའི་བོན་གྱི་བསམ་བློའི་རྨང་གཞིའི་ཐོག་སྔར་བས་མི་སྤྱོད་དང་འཚམ་པའི་གཡུང་དྲུང་བོན་གྱི་བསྟན་པའི་སྲོལ་བཏོད་པས་སྐབས་དེར་མགུར་ཀྱང་ལུགས་དེའི་དགོས་མཁོ་བཞིན་རྣམ་པ་གལ་ཆེན་ཞིག་ཏུ་གྱུར་སྟབས་དེའི་ཐད་འཕེལ་རྒྱས་ཕྱིན་ཡོད་པ་ནི་ཁམས་བརྒྱད་གཏན་ལ་ཕབ་པའི་རྩ་བའི་དོན་རྣམ་པ་ངེས་པ་ཞེས་བྱ་བར་དེ་ནས་འཁོར་དུ་བཏགས་པའི་གཡུང་དྲུང་སེམས་པ་རྣམས་ཀྱིས་དགའ་བའི་གདངས་ཕྱུང་།སྤྲོ་བའི་གླུ་བླངས་ནས་སྟོན་པ་ལ་འདི་སྐད་ཅེས་བཀའ་བསྩལ་ལོ།།གཤེན་རབ་བླ་མ་ཐུགས་རྗེའི་མངའ་བདག་ནི།།མཐར་ལམ་བདེ་འབྱེད་སྟོང་གསུམ་ཡོངས་ཀྱི་དཔལ།།ཐུགས་ཀྱི་འོད་ཟེར་མ་རིག་མུན་པ་སེལ།།མགུར་གྱི་དབྱངས་ཀྱིས་འཁོར་བའི་མྱ་ངན་སངས།།གཤེན་འགྲོས་སྟབས་ཀྱིས་ས་བཅུ་ཟིལ་གྱིས་གནོན།།ཞེས་འཁོད་པ་ལས།བོན་གྱི་སྟོན་པ་གཤེན་རབ་མི་བོ་ཆེའི་སྐབས་མགུར་ལེན་པའི་སྲོལ་དར་ཡོད་པ་རྟོགས་ཐུབ།འོན་ཀྱང་དུས་བསྐལ་དབང་གིས་གཤེན་རབ་མི་བོ་ཆེའི་གཤེན་འགྲོས་གོམ་གསུམ་དང་།མགུར་གྱི་རྟ་དབྱངས་སོགས་མཐོང་ཐོས་སུ་མ་གྱུར་བ་ནི།འཛམ་གླིང་ཁྱོན་གྱི་རིག་གནས་སྤྱི་དང་གཉིས་སུ་མ་མཆིས་སུ་རུང་།སྐབས་དེར་མགུར་ལེན་པའི་སྲོལ་དར་ཡོད་པ་གང་ཞིགདེས་སྐབས་དེའི་རིག་གནས་སྟེགས་བུའི་ཐོག་གནས་བབས་ཀྱང་ངེས་ཅན་ཞིག་ཟིན་ཡོད་པར་ངེས།